Diari Oficial de la Generalitat Valenciana


Sumari del DOGV 7294, del 12-06-2014 (2014/5346)

RESOLUCIÓ de 5 de juny de 2014, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publiquen les dates del procediment d'admissió al primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits per al curs 2014-2015, així com altres acords de l'esmentada comissió.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7294

Data del DOGV
:   12-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5346


Data del document
:   05-06-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 5 de juny de 2014, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publiquen les dates del procediment d'admissió al primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits per al curs 2014-2015, així com altres acords de l'esmentada comissió. [2014/5346]  
La normativa bàsica sobre accés i admissió als ensenyaments universitaris oficials de grau es recull en el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles.  
En l'àmbit de la Comunitat Valenciana es va dictar el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, que determina, en l'article 4, les funcions de l'esmentada comissió en matèria de preinscripció en les universitats públiques del Sistema Universitari Valencià.  
En virtut de l'esmentat decret, es va dictar la Resolució de 27 de maig de 2013, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publica l'acord d'esta sobre regulació dels procediments d'admissió al primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana.  
D'acord amb els apartats 6 i 11 de l'esmentada Resolució de 27 de maig de 2013, la Comissió Gestora dels Processos d'Accés i Preinscripció en les Universitats Públiques del Sistema Universitari Valencià ha pres nous acords quant a la gestió dels processos de preinscripció per al curs 2014-2015.  
De conformitat amb el que disposa el Reial Decret 1892/2008, de 14 de novembre, i en virtut de les atribucions conferides pel Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, l'esmentada comissió, en la sessió celebrada el dia 13 de març de 2014, va adoptar els acords següents:  
  
  
Primer. Terminis de presentació de sol·licituds de preinscripció per al curs 2014-2015  
Els estudiants ompliran la seua sol·licitud de preinscripció per a l'admissió al primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana per al curs 2014-2015 a través de l'assistent telemàtic allotjat en la pàgina web de la Conselleria d'Educació, Cultura i Esport, en l'adreça ?www.preinscripcion.gva.es?, en els terminis que s'indiquen a continuació:  
a) Del dia 16 de juny de 2014 al dia 4 de juliol de 2014, ambdós inclosos, per als alumnes de qualsevol comunitat autònoma que es presenten a les proves d'accés a la universitat del curs 2013-2014 en la convocatòria ordinària de juny, o els alumnes que ja disposen de les qualificacions de cursos anteriors, tant de Batxillerat com de cicles formatius de grau superior. En este termini s'inclouen els alumnes que hagen superat les proves d'accés de majors de 25 o 45 anys, o el procés d'accés de majors de 40 anys, els titulats universitaris i els estudiants de sistemes educatius estrangers que s'examinen en la UNED i no estan inclosos en l'apartat b següent.  
b) Del dia 16 de juny de 2014 al dia 14 de juliol de 2014, ambdós inclosos, per als alumnes que accedisquen a la universitat per la via prevista en l'article 38.5 de la Llei Orgànica 2/2006, de 3 de maig, d'Educació, és a dir, alumnes procedents de sistemes educatius d'estats membres de la Unió Europea o els d'altres estats amb què s'hagen subscrit acords internacionals aplicables respecte d'això, i per als alumnes que obtinguen el seu títol de tècnic superior de formació professional, o tècnic superior d'arts plàstiques i disseny, o tècnic esportiu superior, en la convocatòria ordinària del curs 2013-2014.  
c) Del dia 8 de juliol de 2014 al dia 14 de juliol de 2014, ambdós inclosos, per als alumnes que es presenten a les proves d'accés a la universitat del curs 2013-2014, en la convocatòria extraordinària de juliol i per als alumnes que obtinguen el títol de tècnic superior de formació professional, o tècnic superior d'arts plàstiques i disseny, o tècnic esportiu superior en la convocatòria extraordinària del curs 2013-2014.  
  
Els alumnes de Batxillerat de la Comunitat Valenciana hauran de presentar la sol·licitud de preinscripció en el termini indicat, encara que no coneguen les qualificacions de la prova d'accés. El programa informàtic carregarà les seues qualificacions quan estiguen disponibles, abans del procés de baremació i adjudicació de places.  
Els alumnes d'altres comunitats autònomes o de la UNED que es presenten a les proves d'accés a la universitat del curs 2013-2014, en les seues respectives convocatòries extraordinàries, així com els alumnes de cicles formatius de grau superior de la Comunitat Valenciana que finalitzen els estudis en la seua convocatòria extraordinària del present curs, es presenten o no a la fase específica de la prova d'accés en la convocatòria extraordinària de juliol, presentaran la sol·licitud en paper, junt amb la documentació corresponent, dins del termini que s'establix en este apartat c, i si no disposen en el dit termini de la documentació necessària no podran participar en el procés de preinscripció.  
  
Els alumnes que no puguen participar en el procés de preinscripció per no conéixer les seues qualificacions es dirigiran directament a les universitats públiques de la Comunitat Valenciana per a sol·licitar una plaça quan tinguen les qualificacions, en el mes de setembre, i tindran els mateixos drets d'adjudicació que els alumnes de la Comunitat Valenciana que hagen superat la prova d'accés a la universitat en la convocatòria extraordinària de juliol de 2014.  
  
Segon. Autorització per a verificar dades d'identitat, domicili i residència  
1. La presentació de la sol·licitud de preinscripció de manera telemàtica, segons s'establix en l'apartat tercer punt 2 de l'esmentada Resolució de 27 de maig de 2013, comportarà automàticament l'autorització a l'òrgan gestor per a comprovar les dades d'identitat, domicili i residència segons el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si l'estudiant no desitja prestar la seua autorització per a la comprovació no podrà fer la presentació de manera telemàtica i, per tant, haurà d'accedir a l'assistent de preinscripció per l'apartat destinat a la resta d'alumnes, i una vegada omplida la sol·licitud haurà d'imprimir-la i presentar-la en el lloc corresponent, segons s'indica en la sol·licitud, i aportar una fotocòpia del seu document d'identitat (NIF, NIE, passaport, etc.).  
  
  
Tercer. Modificació de l'annex I de la Resolució de 27 de maig de 2013  
Es modifica l'annex I de la Resolució de 27 de maig de 2013, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publica l'acord d'esta sobre regulació dels procediments d'admissió al primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana, per a fer constar en el model de sol·licitud de preinscripció un camp destinat a consignar de manera obligatòria la nacionalitat del sol·licitant. El model de sol·licitud modificat s'inclou com a annex I a la present resolució.  
  
València, 5 de juny de 2014.- El president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: Rafael Carbonell Peris.